กรณีศึกษา Beauty ประกาศซื้อหุ้นคืน
ราคาหุ้น Beauty ณ สิ้นปี 2560 ปิดที่ 20.80 บาท มูลค่าของบริษัท (Market Cap) เท่ากับ 62,457 ล้านบาท  แต่เมื่อวันที่ 9 กรกฎาคม 2561 ราคาหุ้นปิดไปที่ 7.25 บาท มูลค่าของบริษัท (Market Cap) เท่ากับ 21,785 ล้านบาท
11 ก.ค. 2561

กรณีศึกษา Beauty ประกาศซื้อหุ้นคืน / โดย ลงทุนแมน
ราคาหุ้น Beauty ณ สิ้นปี 2560 ปิดที่ 20.80 บาท
มูลค่าของบริษัท (Market Cap) เท่ากับ 62,457 ล้านบาท
แต่เมื่อวันที่ 9 กรกฎาคม 2561 ราคาหุ้นปิดไปที่ 7.25 บาท
มูลค่าของบริษัท (Market Cap) เท่ากับ 21,785 ล้านบาท
หมายความว่าในระยะเวลาประมาณ 7 เดือน
มูลค่าหุ้นของ Beauty ลดลงถึง 40,672 ล้านบาท
คนที่เจ็บหนักที่สุดไม่ใช่ใครก็คือ ผู้ถือหุ้น
จนบริษัทต้องประกาศซื้อหุ้นคืนผ่านตลาดหลักทรัพย์
หลายคนอาจสงสัยการซื้อหุ้นคืนทำยังไง
และจะเกิดอะไรขึ้นหลังการซื้อหุ้นคืน วันนี้ลงทุนแมนจะมาเล่าให้ฟัง
การซื้อหุ้นคืนหรือ Treasury Stock นั้นคือ การที่บริษัทมองว่าราคาหุ้นของบริษัทในตลาดหลักทรัพย์นั้นต่ำกว่ามูลค่าที่ควรจะเป็น ทำให้บริษัทตัดสินใจประกาศที่จะซื้อหุ้นคืน ซึ่งวิธีที่หลายบริษัทนิยมใช้คือ การซื้อผ่านตลาดหลักทรัพย์
แต่ไม่ใช่ทุกบริษัทที่จะสามารถซื้อหุ้นคืนได้ เพราะบริษัทที่ประกาศนั้นต้องมีกำไรสะสม
มีสภาพคล่องส่วนเกินที่เพียงพอและการซื้อหุ้นนั้นต้องไม่ได้ทำสัดส่วนผู้ถือหุ้นรายย่อยต่ำกว่าเกณฑ์ที่ตลาดหลักทรัพย์กำหนดคือ 15% และต้องไม่ทำให้จำนวนผู้ถือหุ้นรายย่อยต่ำกว่า 150 คน
แล้วถ้ามาดูข้อมูลในส่วนของ Beauty
ณ สิ้นไตรมาสที่ 1/2561 Beauty มีกำไรสะสมเท่ากับ 1,073 ล้านบาท
มีหนี้สินที่ครบกำหนดชำระภายใน 6 เดือนเท่ากับ 1,335 ล้านบาท ขณะที่มีเงินสดและรายการเทียบเท่าเงินสด 1,241 ล้านบาท เงินฝากประจำ 350 ล้านบาท
บริษัทมีกระแสเงินสดจากการดำเนินงาน 278 ล้านบาท และคาดว่าจะมีเข้ามาอีกประมาณ 520 ล้านบาท ในอีก 6 เดือนข้างหน้า ทำให้บริษัทเชื่อว่ามีสภาพคล่องเพียงพอ
ในขณะที่สัดส่วนผู้ถือหุ้นรายย่อยอยู่ที่ 64.56% และจำนวนผู้ถือหุ้นรายย่อย 19,803 คน
ดังนั้น Beauty จึงประกาศว่าจะซื้อหุ้นคืนในวงเงิน 950 ล้านบาทและในจำนวน 64 ล้านหุ้น ภายในระยะเวลาตั้งแต่ 24 กรกฎาคม 2561 ถึง 23 มกราคม 2562 หรือภายใน 6 เดือน
แต่คำถามที่หลายคนอยากจะรู้คือแล้วบริษัทจะซื้อคืนที่ราคาเท่าไร
คำตอบคือ การซื้อหุ้นคืนนั้น ราคาที่ซื้อคืนต้องไม่เกิน 115% ของราคาปิดเฉลี่ย 5 วันทำการซื้อขายก่อนหน้าวันที่จะทำรายการซื้อหุ้นคืน
หมายความว่า ถ้าหุ้น Beauty ราคาปิดเฉลี่ย 5 วันก่อนหน้า คือ 8.45 บาท ราคาที่บริษัทจะทำการซื้อคืนคือเท่าไรก็ได้ แต่ต้องไม่เกิน 9.70 บาท
ส่วนผลของการซื้อหุ้นคืน คือ จะทำให้กำไรต่อหุ้นเพิ่มขึ้น เพราะหุ้นที่ถูกซื้อจะไม่นำมาคำนวณกำไรและทำให้มีโอกาสได้รับเงินปันผลต่อหุ้นสูงขึ้น
แล้วถ้าถามว่า ถ้าบริษัทประกาศแล้วไม่ซื้อได้หรือไม่ คำตอบคือ ได้ เพราะถ้าบริษัทมองว่าในช่วงระหว่างที่ประกาศซื้อหุ้นคืนราคาหุ้นเริ่มขยับกลับเข้าสู่มูลค่าตามพื้นฐาน ก็ไม่จำเป็นต้องเข้าไปซื้อหุ้นตามที่ประกาศไว้
ในช่วงระหว่างปี 2558-2560 มีบริษัทในตลาดหลักทรัพย์ที่ประกาศจะซื้อหุ้นคืนรวมทั้งสิ้น 20 บริษัท วงเงินซื้อคืนทั้งหมดกว่า 32,010 ล้านบาท แต่ใช้เงินซื้อจริงเพียง 13,659 ล้านบาท
เพราะมีเพียง 4 บริษัทที่ซื้อหุ้นคืนได้ตามที่ประกาศไว้
มี 12 บริษัทซื้อได้ไม่ครบตามที่ประกาศ
และมี 4 บริษัทที่ไม่ได้ซื้อเลย
แต่การซื้อหุ้นคืนก็มีผลเสียเช่นกันเพราะถ้าบริษัทตัดสินใจเข้าไปซื้อหุ้นคืน ในขณะที่ราคาหุ้นนั้นยังสูงกว่ามูลค่าที่ควรจะเป็น
เหตุการณ์ก็อาจจะเลวร้ายลงไปอีกเพราะบริษัทต้องสูญเงินไปเกินมูลค่าที่ควรจะเป็น..
หมายเหตุ: การลงทุนมีความเสี่ยง บทความนี้ไม่ได้ชี้นำให้ซื้อหรือขายหุ้นตัวนี้ โปรดศึกษาข้อมูลให้ครบถ้วนก่อนตัดสินใจลงทุน
----------------------
Beauty มีหุ้น ลงทุนแมนมีบทความ ติดตามเรื่องอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
[8222].